आहा–राराको बचत घट्यो
दुई ठूला प्रतियोगिता जुध्दा फागुन ९ देखि १८ सम्म भएको १७ औं आहा–रारा गोल्डकप फुटबलको बचत विगतमा भन्दा घटेको छ । सहारा क्लब पोखराले हरेक वर्ष गर्ने प्रतियोगिताको पछिल्लो संस्करणमा बचत कम भएको हो । 
क्लबले शनिबार आयव्यय सार्वजनिक गर्दै १७ औं संस्करणबाट १ लाख ४९ हजार ३ सय २६ रुपैयाँ मात्रै बचत भएको जनाएको छ । १६ औं संस्करणमा २३ लाख ५० हजार रुपैयाँ क्लबले नाफा गरेको थियो । 
(पोखरा) — दुई ठूला प्रतियोगिता जुध्दा फागुन ९ देखि १८ सम्म भएको १७ औं आहा–रारा गोल्डकप फुटबलको बचत विगतमा भन्दा घटेको छ । सहारा क्लब पोखराले हरेक वर्ष गर्ने प्रतियोगिताको पछिल्लो संस्करणमा बचत कम भएको हो । क्लबले शनिबार आयव्यय सार्वजनिक गर्दै १७ औं संस्करणबाट १ लाख ४९ हजार ३ सय २६ रुपैयाँ मात्रै बचत भएको जनाएको छ । १६ औं संस्करणमा २३ लाख ५० हजार रुपैयाँ क्लबले नाफा गरेको थियो । आहा गोल्डकपभन्दा दुई साताअघि जिल्ला फुटबल संघ कास्कीले मनकामना पोखरा कप आयोजना गरेको थियो । मनकामना कपलगत्तै आहा गोल्डकप हुँदा दर्शक उपस्थिति न्युन हुन पुगेको थियो । प्रतियोगिता मिति तोक्दा एन्फा गम्भीर नभएको बताइएको छ । रंगशालामा रहेको फुटबल मैदान पुनर्निर्माण गर्न प्यारापिट भत्काइएको अवस्था भएकाले पनि दर्शकको उपस्थिति कम थियो । क्लबले पोखराको दोबिल्लामा फुटबल एकेडेमी सञ्चालन गरी २८ अनाथ तथा विपन्न वर्गका बालकलाई राखेको छ । उनीहरूको अध्ययनसँगै फुटबल प्रशिक्षण एकेडेमीमार्फत हुन्छ । क्लबले प्रतियोगिताबाट हुने नाफा एकेडेमीमा खर्चिन्छ । यसपल्ट नाफा कम भएपछि अप्ठेरो परिस्थिति सिर्जना भएको क्लबका अध्यक्ष केशव थापाले बताए । ‘सधैं प्रतियोगिताको नाफाबाट एकेडेमी चल्थ्यो तर अब अक्षय कोषको रकम प्रयोग गर्नुपर्ने बाध्यता रहन्छ,’ उनले भने, ‘अक्षय कोषमा करिब १ करोड २० लाख रुपैयाँ छ । हाम्रो २ करोड बनाउने लक्ष्य थियो ।’आयव्यय प्रस्तुत गर्दै क्लबका कोषाध्यक्ष राजु लालचनले १७ औं आहा–रारा गोल्डकपबाट ७० लाख ७८ हजार ७ सय ८६ रुपैयाँ आम्दानी भएको बताए । प्रतियोगिता सम्पन्न गर्न ६९ लाख २९ हजार ४ सय ६० रुपैयाँ खर्च भएको क्लबले जनाएको छ । गेट टिकटबाट १५ लाख ५० हजार २ सय ६५ रुपैयाँ आम्दानी भएको छ । ब्यानर तथा आर्थिक सहयोगबाट १८ लाख ५५ हजार ४ सय ५० रुपैयाँ आम्दानी भएको लालचनले जनाए ।